Димчо Дебелянов
На таз, кoято в нощи мълчаливи…

chitanka.info

На таз, кoято в нощи мълчаливи

кат призрак свят дохожда в моя кът

и нов живот ми в жилите разлива

и с райска сладост пълни ми духът!

На таз, коя вирее ми в сърцето

и кат звездица в тъмний мрак сияй,

и мойта лодка води сред морето

на щастьето към светлий хубав край!

На таз, коя зарита в скръб безкрайна,

кога в борбата падна аз сломен,

на моят гроб ще дойде в нощ потайна

сълзици да пролее зарад мен!…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.